## Pravilnik o uvjetima za imenovanje članova povjerenstva za provedbu vozačkog ispita i stručnom ispitu za ovlaštenog ispitivača

### NN 99/1998 (22.7.1998.), Pravilnik o uvjetima za imenovanje članova povjerenstva za provedbu vozačkog ispita i stručnom ispitu za ovlaštenog ispitivača

# HRVATSKI AUTOKLUB

Na temelju članka 208. stavka 3. Zakona o sigurnosti prometa na cestama
(»Narodne novine«, broj 54/96. - pročišćeni tekst) i članka 4. Pravilnika
o povjeravanju Hrvatskom autoklubu poslova jedinstvenog procesa osposobljavanja
kandidata za vozače, organiziranja i provođenja vozačkih ispita i drugih
poslova javnih ovlasti (»Narodne novine«, broj 24/95.) Upravni odbor Hrvatskog
autokluba, na sjednici od 11. svibnja 1998. godine, uz suglasnost ministra
prosvjete i športa donio je

## **PRAVILNIK**

### **O UVJETIMA ZA IMENOVANJE ČLANOVA POVJERENSTVA ZA PROVEDBU VOZAČKOG ISPITA I STRUČNOM ISPITU ZA OVLAŠTENOG ISPITIVAČA**

Članak 1.

Ovim pravilnikom utvrđuju se uvjeti za imenovanje člana povjerenstva
za provođenje vozačkog ispita, program, kriteriji i način provođenja stručnog
ispita za ovlaštenog ispitivača te postupak predlaganja izdavanja i oduzimanja
dopuštenja (licence) ovlaštenog ispitivača.

Članak 2.

Za člana povjerenstva koje provodi vozački ispit, može biti imenovana
osoba koja ispunjava uvjete utvrđene članom 5. stavkom 1. Pravilnika o
uvjetima i načinu polaganja vozačkog ispita (»Narodne novine«, broj 89/94.
i 30/98.), ima položen stručni ispit prema odredbama ovoga pravilnika,
te kojoj je Ministarstvo prosvjete i športa izdalo dopuštenje (licencu).

Članak 3.

Pravo polaganja stručnog ispita za ovlaštenog ispitivača ima osoba koja
ima:

1. visoku ili višu stručnu spremu prometog, odgojno-obrazovnog ili pravnog
smjera i važeću vozačku dozvolu odgovarajuće kategorije vozila, odnosno
stručnu spremu za zanimanje instruktor vožnje, i

2. najmanje tri godine radnog iskustva na poslovima obrazovanja ili
osposobljavanja kandidata za vozače.

Uz prijavu za polaganje stručnog ispita prilaže se:

1. školska isprava o završenom obrazovanju iz stavka 1. točke 1. ovoga
članka,

2. domovnica,

3. potvrda o radnom iskustvu na poslovima osposobljavanja ili obrazovanja
kandidata za vozače,

4. ovjerena preslika dozvole za instruktora vožnje,

5. ovjerena preslika vozačke dozvole,

6. uvjerenje da osoba nije pod istragom.

Prijava se podnosi Povjerenstvu za provođenje stručnog ispita za ovlaštenog
ispitivača Hrvatskog autokluba.

PROGRAM I KRITERIJI STRUČNOG ISPITA ZA OVLAŠTENOG ISPITIVAČA

Članak 4.

Stručni ispit za ovlaštenog ispitivača sastoji se od:

1. ispita iz poznavanja prometnih i sigurnosnih pravila,

2. ispita iz prometne tehnike,

3. ispita iz poznavanja Zakona o sigurnosti prometa na cestama, te Pravilnika
o uvjetima i načinu polaganja vozačkog ispita, Pravilnika o osposobljavanju
kandidata za vozače vozila na motorni pogon i Pravilnika o provjeri stručne
osposobljenosti djelatnika autoškola i ovlaštenih ispitivača,

4. ispita iz upravljanja vozilom,

5. praktičnog provođenja ispita s kandidatom za vozača,

6. pismenog rada o provedbi ispita s kandidatom za vozača i obrazloženjem
ocjene, te njegove usmene obrane.

Sadržaj programa stručnog ispita te kriteriji za polaganje ispita tiskani
su uz ovaj pravilnik i njegov su sastavni dio.

Članak 5.

Na ispitu iz članka 4. točka 4. ovoga pravilnika provjerava se i ocjenjuje
vožnja kandidata za ovlaštenog ispitivača na vozilu B kategorije.

Kandidat za ovlaštenog ispitivača dužan je za provođenje tog dijela
stručnog ispita osigurati tehnički ispravno, čisto i uredno vozilo s četvora
vrata.

Članak 6.

Na ispitu iz članka 4. točka 5. ovoga pravilnika kandidat za ovlaštenog
ispitivača prati, provjerava i ocjenjuje vožnju druge osobe po odabranoj
ispitnoj trasi, a prema sadržaju ispitnog lista iz Upravljanja vozilom
na motorni pogon.

Kandidat za ovlaštenog ispitivača na dijelu stručnog ispita iz stavka
1. ovoga članka ocjenjuje se temeljem:

- uputa o tijeku i kriterijima ispita,

- sadržaja i kvalitete usmenih uputa tijekom vođenja po odabranoj trasi,

- sposobnosti procjene samostalne, sigurne i pravilne vožnje kandidata,

- procjene razine osposobljenosti i ocjene vožnje,

- usmenog obrazloženja ocjene vožnje,

- zaključka o znanju i vještini za uspješno sudjelovanje u prometu.

Članak 7.

Na ispitu iz članka 4. točke 6. ovoga pravilnika kandidat za ovlaštenog
ispitivača u pisanoj formi obrazlaže svoje odluke, stavove, pismene navode
iz ispitnog lista, te daje dopunska obrazloženja o tijeku vožnje kandidata.

Članak 8.

Na ispitu iz članka 4. točke 7. ovoga pravilnika kandidat za ovlaštenog
ispitivača brani teze iz pismenog dijela ispita i odgovara na pitanja ispitnog
povjerenstva iz područja:

1. didaktike,

2. metodike nastave i obuke vožnje

3. psihologije poučavnaja i obuke vožnje

4. prometnih i sigurnosnih pravila

5. poznavanja vozila

6. prometne tehnike

7. poznavanja Pravilnika o uvjetima i načinu polaganja vozačkog ispita,
Pravilnika o osposobljavanju kandidata za vozače vozila na motorni pogon
i Pravilnika o provjeri stručne osposobljenosti djelatnika autoškola i
ovlaštenih ispitivača.

Članak 9.

Ispit iz članka 4. točke 1., 2. i 3. ovoga pravilnika polaže se testom
i traje najduže 90 minuta.

Ispit iz članka 4. točke 4. i 5. ovoga pravilnika polaže se praktično
u vozilu i traje najduže 45 minuta.

Ispit iz članka 4. točke 6. ovoga pravilnika polaže se pismeno a traje
najduže 90 minuta.

Ispit iz članka 4. točke 7. ovoga pravilnika polaže se usmeno.

NAČIN PROVOĐENJA STRUČNOG ISPITA ZA OVLAŠTENOG ISPITIVAČA

Članak 10.

Stručni ispit za ovlaštenog ispitivača provodi Povjerenstvo Hrvatskog
autokluba koje čine predsjednik i četiri člana, od kojih najmanje dva moraju
imati stručnu spremu instruktora vožnje.

Predsjednik povjerenstva je odgovorna osoba za organizaciju i provođenje
vozačkih ispita Hrvatskog autokluba.

Član povjerenstva može biti diplomirani inženjer prometa, diplomirani
pravnik, profesor psihologije te profesor pedagogije.

Predsjednik i članovi povjerenstva moraju imati radno iskustvo od najmanje
5 godina na poslovima obrazovanja ili osposobljavanja kadrova u cestovnom
prometu.

Ministarstvo prosvjete i športa može imenovati po jednog člana u povjerenstvo.

Članak 11.

Sastav povjerenstva koje provodi stručni ispit za ovlaštenog ispitivača
imenuje Hrvatski autoklub rješenjem.

Rješenjem o imenovanju povjerenstva utvrđuje se rok, vrijeme i mjesto
održavanja stručnog ispita, zaduženja pojednih članova povjerenstva, te
ostale okolnosti od značaja za rad povjerenstva.

Članak 12.

O rokovima, mjestu i vremenu održavanja stručnog ispita povjerenstvo
je dužno obavijestiti kandidate najmanje 30 dana prije dana održavanja
ispita.

Članak 13.

Test i kriterije za polaganje ispita iz članka 4. točka 1., 2. i 3.
ovoga pravilnika priprema povjerenstvo.

Članak 14.

Uspjeh kandidata na stručnom ispitu ocjenjuje se ocjenom: »zadovoljio«
ili »nije zadovoljio«.

Ocjena povjerenstva je konačna.

Članak 15.

Kandidat koji nije zadovoljio na pojedinom dijelu ispita iz članka 4.
ovoga pravilnika, ponavlja ispit u cijelosti u roku koji odredi povjerenstvo.

Članak 16.

Kandidatu koji je zadovoljio na stručnom ispitu Hrvatski autoklub izdaje
potvrdu o položenom stručnom ispitu za ovlaštenog ispitivača.

DOKUMENTACIJA O STRUČNOM ISPITU

Članak 17.

Dokumentaciju o stručnom ispitu čini:

1. prijava kandidata za polaganje stručnog ispita,

2. zapisnik povjerenstva o utvrđivanju vremena i mjesta održavanja stručnog
ispita,

3. ispitni test za dijelove stručnog ispita iz članka 4. točke 1., 2.,
3. i 4. ovoga pravilnika,

4. pismeni rad kandidata,

5. zapisnik o provedbi stručnog ispita,

6. knjiga evidencije kandidata i izdanih potvrda o položenom stručnom
ispitu.

Knjigu evidencije iz stavka 1. točke 6. ovoga članka Hrvatski autoklub
čuva trajno, a ostalu dokumentaciju dvije godine.

Članak 18.

Naknadu za stručni ispit utvrđuje Hrvatski autoklub, a snosi je kandidat.

POSTUPAK PREDLAGANJA IZDAVANJA I ODUZIMANJA DOPUŠTENJA (LICENCE)
ZA OVLAŠTENOG ISPITIVAČA

Članak 19.

Hrvatski autoklub predložit će Ministarstvu prosvjete i športa izdavanje
dopuštenja (licence) ovlaštenog ispitivača za kandidata kojem je izdao
potvrdu o položenom stručnom ispitu ako u skladu s planom rada za tekuću
godinu utvrdi potrebu za povećanjem broja izvršitelja na poslovima provođenja
vozačkih ispita.

Odredba stavka 1. ovoga članka primjenjuje se i na izdavanje dopuštenja
(licence) za provođenje ispita iz nastavnog predmeta Pružanje prve pomoći
osobama ozlijeđenim u prometnoj nezgodi osposobljenom liječniku koji ima
najmanje tri godine iskustva na poslovima osposobljavanja kandidata za
vozača.

Članak 20.

Hrvatski autoklub predložit će Ministarstvu prosvjete i športa da ovlaštenom
ispitivaču oduzme ovlaštenje (licencu) ako ovlašteni ispitivač povrijedi
odredbu članka 6. Pravilnika o izmjenama i dopunama Pravilnika o uvjetima
i načinu polaganja vozačkog ispita (»Narodne novine«, broj 30/96.) ili
mu prestane radni odnos u Hrvatskom autoklubu.

Članak 21.

Stupanjem na snagu ovoga pravilnika prestaje važiti Pravilnik o uvjetima
za imenovanje članova Komisije za provođenje vozačkog ispita za ovlaštenog
ispitivača (»Narodne novine« broj 40/95.).

Članak 22.

Ovaj pravilnik stupa na snagu osmog dana od dana objave u »Narodnim
novinama«.

Broj: 3485/2
Zagreb, 11. svibnja 1998.

Predsjednik
Upravnog odbora
Hrvatskog autokluba **Tomislav Družak, dipl. oec.,** v. r.

**SADRŽAJ STRUČNOG ISPITA ZA
OVLAŠTENOG ISPITIVAČA**

***1. Prometna i sigurnosna pravila***

Nastavni sadržaji istovjetni su sadržajima Nastavnog programa predmeta
Prometna i sigurnosna pravila za osposobljavanje kandidata za vozače vozila
na motorni pogon, utvrđenih u prilogu Pravilnika o osposobljavanju kandidata
za vozače vozila na motorni pogon, sadržaju Zakona o sigurnosti prometa
na cestama, s pripadajućim podzakonskim aktima.

***2. Prometna tehnika i vozila***

Okvirni sadržaji ovoga dijela stručnog ispita odnose se na ona znanja
koja svoju realizaciju nalaze u neposrednoj primjeni propisa u različitim
prometnim situacijama i tako čine osnovu za pravilno i pravodobno donošenje
odluka, te pravilno i točno reagiranje u konkretnim prometnim situacijama.

¨ čimbenici sigurnosti
prometa

Ř osnovni
i dopunski čimbenici sigurnosti prometa

Ř vozilo kao
čimbenik sigurnosti (aktivni i pasivni čimbenici sigurnosti)

Ř cesta kao
čimbenik sigurnosti

Ř dopunski
čimbenici sigurnosti (klimatski čimbenici, sredstva za upravljanje prometom,
pravila prometa, kontrola prometa)

¨ mehanika kretanja
vozila

Ř težište
i stabilnost vozila

Ř otpori vožnje
(otpori pri kretanju vozila)

Ř brzine

Ř stabilnost
vozila (uzdužna i poprečna stabilnost vozila, klizanje i prevrtanje vozila)

Ř kočenje
i zaustavni put vozila

Ř razmak između
vozila u koloni

Ř mimoilaženje
vozila

Ř obilaženje
vozila

Ř pretjecanje
vozila

¨ kapacitet ceste

¨ načela vođenja
tokova prometa u zoni raskrižja

¨ upravljanje
prometom (detektori, prometna svjetla, zeleni val)

¨ osnovne karakteristike
pješačkog prometa

¨ parkiranje

¨ poznavanje
uređaja i opreme na vozilu koji su u funkciji sigurnosti prometa

¨ održavanje
vozila s motrišta sigurnosti prometa.

***3. Poznavanje Pravilnika***

Sadržaji ovoga dijela stručnog ispita se odnose na poznavanje odredbi
utvrđenih u Pravilniku o osposobljavanju kandidata za vozače vozila na
motorni pogon, Pravilniku o uvjetima i načinu polaganja vozačkog ispita
i Pravilniku o provjeri stručne osposobljenosti djelatnika autoškola i
ovlaštenih ispitivača, dakle odredaba koje su za buduće ovlaštene ispitivače
zasigurno vrlo značajne i predstavljaju temelj za njihov uspješan i djelotvoran
rad.

***4. Upravljanje vozilom***

Na dijelu stručnog ispita iz upravljanja vozilom kandidat za ovlaštenog
ispitivača mora pokazati da poznaje osnove metodike obuke vožnje, a Komisija
ocjenjuje način vožnje i kvalitetu vožnje kandidata za ovlaštenog ispitivača.

a) Način vožnje

Na ispitu iz upravljanja vozilom kandidat za ovlaštenog ispitivača treba
pokazati samostalnu vožnju prema svim prometno-tehničkim elementima trase,
a u skladu s načelima obuke vožnje.

b) Kvaliteta vožnje

Kvalitetu vožnje kandidata za ovlaštenog ispitivača čini pravodobno
i sinkronizirano:

1. Praćenje prometnih tokova

Ř prema tehničkim
elementima javne prometne površine,

Ř prema načinu
upravljanja prometom,

Ř prema drugim
sudionicima u prometu.

2. Predviđanje mogućih (najčešćih) pojava i postupaka drugih sudionika
u konkretnoj prometnoj situaciji.

3. Donošenje pravilnih odluka na osnovi relevantnih (mogućih i potrebnih)
opažanja i predviđanja u konkretnoj prometnoj situaciji.

4. Pravilno izvođenje radnji s vozilom na temelju donesene pravilne
odluke i potrebnog predviđanja mogućih pojava i postupaka drugih sudionika
u prometu.

***5. Praktično provođenje ispita s kandidatom za vozača***

Na dijelu stručnog ispita s kandidatom za vozača, kandidat za ovlaštenog
ispitivača mora pokazati da poznaje pedagoško-didaktičke osnove rada s
kandidatom i u skladu s njima voditi kandidata za vozača na ispitnoj trasi,
tako da:

Ř vodi kandidata
za vozača prema sadržaju ispitnog lista iz upravljanja vozilom na motorni
pogon,

Ř procijeni
i ocijeni postupke i radnje kandidata u skladu s ispitnim listom,

Ř ocijeni
samostalnu vožnju kandidata i poštivanje prometnih pravila i propisa,

Ř ocijeni
način ponašanja i reagiranja kandidata u konkretnim prometnim situacijama.

***6. Pismeni prikaz provedbe ispita s kandidatom za vozača
s obrazloženjem ocjene***

U pismenom prikazu vožnje kandidata za vozača, kandidat za ovlaštenog
ispitivača dužan je pregledno i jasno, korektnim književnim hrvatskim jezikom,
opisati i izložiti:

Ř elementne
ispitne trase na kojoj je proveo ispit,

Ř nastavne
metode i načela prema kojima je vodio, ispitao i ocijenio kandidata za
vozača,

Ř opažanja
o stečenoj razini usvojenih vještina vožnje kandidata i poštivanja prometnih
pravila i propisa,

Ř opažanja
o ponašanju kandidata u konkretnim prometnim situacijama koje su se dogodile
tijekom vožnje,

Ř svoje mišljenje
o tome može li se na osnovu pokazanih znanja, vještina i ponašanja kandidata
za vrijeme vožnje opravdano zaključiti da posjeduje znanja, vještine i
sposobnosti za samostalno i uspješno uključivanje u promet.

***7. Usmeno obrazloženje i obrana pismenog rada***

U usmenom obrazloženju svoga pismenog rada kandidat za ovlaštenog ispitivača
odgovara na pitanja člana Povjerenstva, objašanjava svoja zapažanja, stavove
i odluke, obrazlaže ocjenu kojom je vrednovao vožnju kandidata za vozača.

Povjerenstvo kandidatu za ovlaštenog ispitivača postavlja i druga pitanja
koja su u uskoj svezi sa strukom, budućim zanimanjem ovlaštenog ispitivača,
a koja se odnose na poznavanje sadržaja vezanih za metodiku nastave i obuke,
didaktike, psihologije poučavanja i psihologije obuke vožnje te cestovnih
vozila.

**KRITERIJI ZA OCJENJIVANJE ZNANJA KANDIDATA ZA OVLAŠTENOG
ISPITIVAČA**

Kriterije za provedbu stručnog ispita utvrđuje Povjerenstvo za provedbu
stručnog ispita Hrvatskog autokluba.

1. Poznavanje Prometnih i sigurnosnih pravila, Prometne tehnike i podzakonskih
akata - propisa koji utvrđuju uvjete i način osposobljavanja kandidata
za vozača i uvjete i način polaganja vozačkog ispita, polaže se testom.

2. Broj pitanja i kriteriji za ocjenjivanje su u pravilu slijedeći:

|  |  |  |
| --- | --- | --- |
| **PREDMET** | **UKUPNO PITANJA             PO PREDMETU** | **DOZVOLJENI BROJ  NEGATIVNIH**   **BODOVA** |
| Prometni propisi | 12 | -3 |
| Prometna tehnika | 6 | -3 |
| Provedbeni propisi | 3 | -1 |
| Ukupno | 21 |  |

3. Na ispitu iz upravljanja vozilom negativno se ocjenjuju prema ispitnom
listu iz upravljanja vozilom na motorni pogon:

 diskreditirajuće greške,

 pogreške koje se kumuliraju.

Diskreditirajuće greške su one greške u vožnji zbog kojih kandidat nije
zadovoljio na ispitu.

Diskreditirajuće greške predstavljaju:

* neposrednu opasnost za sudionike u prometu te je zbog njih sudionik
  u prometu primoran poduzeti neku od izbjegavajućih radnji vozilom (naglo
  skretanje, naglo kočenje ili ubrzavanje vozilom, odustajanje od namjere
  i slično)
* postupci suprotni prometnim pravilima, prometnoj signalizaciji ili
  drugim oblicima upravljanja prometom
* izlazak vozilom izvan gabarita prometnice
* pogrešna upotreba komandi vozila na mjestu ili u pokretu koja je izazvala
  neposrednu opasnost.

U pogreške koje se kumuliraju spadaju sva odstupanja od pravilnih postupaka
utvrđenih u nastavnom planu i programu predmeta Upravljanje vozilom na
motorni pogon, te Programa i sadržaja ispita iz Upravljanja vozilom na
motorni pogon, a vrednovane su u ispitnom listu negativno. Ako broj pogrešaka
koje se kumuliraju prijeđe utvrđeni broj u ispitnom listu, kandidat na
ispitu nije zadovoljio.

4. Pismeni rad o provedbi ispita s kandidatom za vozača i obrazloženje
ocjene

Na ovom dijelu ispita kandidat za ovlaštenog ispitivača dužan je pregledno,
jasno, cjelovito i stručno uz korištenje stručne terminologije izložiti
svoje motrište o složenosti i karakteristikama vožnje, upravljanja vozilom
u složenim prometnim uvjetima, kvalificirati najkompliciranije i najopasnije
radnje vozilom u prometu, obrazložiti vezu i međusobni utjecaj teorijskih
znanja na primjenu vještina i ponašanja budućeg vozača u prometu.

Uz svoja zapažanja o vožnji kandidata za vozača, ovlašteni ispitivač
mora navesti kriterije za ocjenjivanje, kao i temeljem čega je ocijenio
razinu, brzinu, točnost i efikasnost stečenih vještina kandidata za vozača.

Nadalje, kandidat za ovlaštenog ispitivača, u pismenom radu opisuje
slijed samoga ispita iz Upravljanja vozilom na motorni pogon, opisuje ispitnu
trasu, analizira vožnju kandidata, opisuje pogreške koje su učinjene za
vrijeme ispita, komentira cijeli tijek ispita, obrazlaže svoju ocjenu vožnje,
te daje upute za dodatno uvježbavanje određenih radnji.

Kandidat za ovlaštenog ispitivača opisuje u pismenom radu postupak osobnog
pristupa kandidata za vozača, pripremu kandidata za ispit, te način izbjegavanja
eventualnog konflikta s kandidatom za vozača i način ublažavanja konfliktnih
situacija na ispitu.

Komisija u pismenom radu ocjenjuje pismenost i stručnost kandidata za
ovlaštenog ispitivača.

Pravilnik, NN 99/1998-1369